HU Az Európai Unió Hivatalos Lapja C 212/19

A Törvényszék (hatodik tanács) T-128/11. sz., LG Display Co. Ltd, LG Display Taiwan Co., Ltd kontra Európai Bizottság ügyben 2014. február 27-én hozott ítélete ellen az LG Display Co. Ltd, LG Display Taiwan Co., Ltd által 2014. május 7-én benyújtott fellebbezés

(C-227/14. P. sz. ügy)

2014/C 212/22

Az eljárás nyelve: angol

Felek

Fellebbezők: LG Display Co. Ltd, LG Display Taiwan Co., Ltd (képviselők: A. Winckler és F.-C. Laprévote ügyvédek)

A másik fél az eljárásban: Európai Bizottság

A fellebbezők kérelmei

A fellebbezők azt kérik, hogy a Bíróság:

— részben helyezze hatályon kívül a Törvényszék T-128/11. sz. ügyben hozott ítéletét annyiban, amennyiben az elutasítja a COMP/39309 ügyben 2010. december 8-án hozott bizottsági határozat részleges megsemmisítése iránti kérelmüket;

— a rendelkezésére álló információk alapján részben semmisítse meg a Bizottság határozatát, és csökkentse az abban megállapított bírságok összegét; e kérelmének alátámasztására az LG Display A.2. mellékletként benyújt egy táblázatot a bírság különböző helyzetekben való kiszámításáról. Az LG Display e tekintetben előadja, hogy a Bíróság elegendő információval rendelkezik ahhoz, hogy gyakorolja korlátlan felülvizsgálati jogkörét;

— kötelezze a Bizottságot az LG Display jelen ügyben felmerült jogi és egyéb költségeinek viselésére; és

— a Bíróság hozzon meg minden egyéb, általa megfelelőnek tartott intézkedést.

Jogalapok és fontosabb érvek

Első jogalapjával az LG Display a Törvényszék azon megállapítását vitatja, hogy a Bizottság az LG Display bírságának kiszámításakor jogosult volt hozzászámítani az eladások értékéhez az LG Display által az anyavállalatai, az LGE és a Philips felé végzett értékesítéseket. E jogalap két részre oszlik. Először is a Törvényszék tévesen alkalmazta a jogot, nem adott megfelelő indokolást, nyilvánvalóan elferdítette a bizonyítékokat, megsértette az LG Display védelemhez való jogát, és nem gyakorolta korlátlan felülvizsgálati jogkörét, amikor megállapította, hogy a Bizottság a bírság kiszámításakor hozzászámíthatja az eladások értékéhez a belső értékesítéseket, pusztán azon tény alapján, hogy ezen értékesítésekre a kartell által érintett olyan piacon került sor, amelyen az LG Display tevékeny volt. Másodszor a Törvényszék tévesen alkalmazta a jogot, nem adott megfelelő indokolást, nyilvánvalóan elferdítette a bizonyítékokat, és megsértette az LG Display védelemhez való jogát, amikor helybenhagyta a Bizottság azon megállapítását, miszerint a kartell valóban érintette a belső értékesítéseket.

Második jogalapjával az LG Display a Törvényszék azon megállapítását vitatja, hogy a Bizottság a 2005-ös évre jogosan tagadta meg az LG Display esetében a részleges bírságmentességet. E jogalap két részre oszlik. Először is a Törvényszék tévesen alkalmazta az anyagi jogot, és nem adott megfelelő indokolást, amikor a teljes bírságmentességet kérelmező fél számára a részleges mentességet illetően kiváltságos helyzetet biztosított. Másodszor a Törvényszék nyilvánvalóan elferdítette a bizonyítékokat, és tévesen alkalmazta az anyagi jogot, amikor az LG Display esetében megtagadta a részleges bírságmentességet a 2005. augusztus 26-át követő időszakra nézve, amely időszakra vonatkozóan a Bizottság nem rendelkezett a mentességet kérelmező fél által benyújtott olyan bizonyítékokkal, amelyek azt támasztanák alá, hogy az LG Display továbbra is részt vett a kartellben.